*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 18ης Νοεμβρίου 1985

για τη δημιουργία ισομερούς επιτροπής οδικών μεταφορών

(85/516/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

Έκτιμώντας:

ότι οι αρχηγοί των κρατών ή των κυβερνήσεων υπογράμμισαν στη δήλωσή τους της 21ης Οκτωβρίου 1972, ότι η οικονομική ανάπτυξη πρέπει, κατά προτεραιότητα, να επιτρέψει τη μείωση της ανισότητας των βιοτικών συνθηκών και να έχει σαν συνέπεια την βελτίωση της ποιότητας και του επιπέδου ζωής·

ότι, στο πλαίσιο αυτό, θεώρησαν απαραίτητο το στόχο μιας αυξανόμενης συμμετοχής των κοινωνικών εταίρων στις οικονομικές και κοινωνικές αποφάσεις της Κοινότητας·

ότι η Επιτροπή διατήρησε μεταξύ των δράσεων που έχουν προτεραιότητα, οι οποίες συμπεριλαμβάνονται στο «πρόγραμμα κοινωνικής δράσεως» της Κοινότητας, τον διάλογο και τη συνεννόηση των κοινωνικών εταίρων σε κοινοτικό επίπεδο· ότι το Συμβούλιο, στο ψήφισμα του της 21ης Ιανουαρίου 1974 σχετικά με το πρόγραμμα της κοινωνικής δράσεως (1), διατήρησε, μεταξύ των δράσεων που πρέπει να αναληφθούν κατά προτεραιότητα, την προώθηση της συμμετοχής των κοινωνικών εταίρων στις οικονομικές και κοινωνικές αποφάσεις της Κοινότητας·

ότι το Ευρωπαϊκό Κοινοβούλιο κατέστησε σαφές, στο ψήφισμά του της 13ης Ιουνίου 1972 (2), ότι η συμμετοχή των κοινωνικών εταίρων στη διαμόρφωση της κοινοτικής πολιτικής πρέπει να πραγματοποιηθεί κατά τη διάρκεια του πρώτου σταδίου της οικονομικής και νομισματικής ενώσεως·

ότι η Οικονομική και Κοινωνική Επιτροπή έχει εκφρασθεί με τον ίδιο τρόπο γνώμη της της 24ης Νοεμβρίου 1971·

ότι, στα συμπεράσματά του της 22ας Ιουνίου 1984, όσον αφορά το μεσοπρόθεσμο πρόγραμμα κοινωνικής δράσης της Κοινότητας, το Συμβούλιο υποδεικνύει ότι ο ευρωπαϊκός κοινωνικός διάλογος πρέπει να διευρυνθεί και να προσαρμοστεί, ώστε η συμμετοχή των κοινωνικών εταίρων στις οικονομικές και κοινωνικές αποφάσεις της Κοινότητας να γίνει πιο αποτελεσματική (3)·

ότι η κατάσταση στα διάφορα κράτη μέλη συνεπάγεται την ενεργό συμμετοχή των κοινωνικών εταίρων των οδικών μεταφορών για τη βελτίωση και την εναρμόνιση των όρων ζωής και εργασίας στις οδικές μεταφορές· ότι η σύσταση ισομερούς επιτροπής συνδεδεμένης με την Επιτροπή αποτελεί το καταλληλότερο μέσο για να διασφαλισθεί η συμμετοχή αυτή, διότι δημιουργεί, σε κοινοτικό επίπεδο, ένα αντιπροσωπευτικό όργανο των ενδιαφερομένων κοινωνικοοικονομικών δυνάμεων·

ότι η απόφαση 65/362/ΕΟΚ της Επιτροπής της 5ης Ιουλίου 1965 σχετικά με τη δημιουργία συμβουλευτικής ισομερούς επιτροπής για τα κοινωνικά προβλήματα στις οδικές μεταφορές (4), δεν αντιστοιχεί πλέον στις εξελίξεις της κοινωνικής πολιτικής στην οποία αποσκοπούν τα κοινοτικά όργανα,

ΑΠΟΦΑΣΙΖΕΙ:

Άρθρο 1

Ιδρύεται, από την Επιτροπή, ισομερής επιτροπή οδικών μεταφορών, η οποία καλείται εφεξής «επιτροπή».

Άρθρο 2

Η επιτροπή επικουρεί την Επιτροπή στην εκπόνηση και την εκτέλεση της κοινοτικής κοινωνικής πολιτικής που αποσκοπεί στη βελτίωση και την εναρμόνιση των όρων ζωής και εργασίας στις οδικές μεταφορές.

Άρθρο 3

1. Προκειμένου να πραγματοποιεί το στόχο που προβλέπεται στο άρθρο 2, η επιτροπή:

α) διατυπώνει γνώμες ή απευθύνει εκθέσεις στην Επιτροπή, είτε κατόπιν αιτήσεως της τελευταίας είτε εξ ιδίας πρωτοβουλίας· και

β) για τον τομέα που σχετίζεται με τις αρμοδιότητες των επαγγελματικών οργανώσεων που αναφέρονται στο άρθρο 4 παράγραφος 2 στοιχείο α):

- ευνοεί το διάλογο και τη συνεργασία μεταξύ των οργανώσεων αυτών,

- ετοιμάζει μελέτες,

- συμμετέχει σε συνέδρια και σε σεμινάρια.

2. Η επιτροπή ενημερώνει όλους τους ενδιαφερόμενους κύκλους για τις δραστηριότητές της.

3. Όταν η Επιτροπή ζητεί τη γνώμη ή κάποια έκθεση της επιτροπής, σύμφωνα με την παράγραφο 1 στοιχείο α) μπορεί να καθορίζει προθεσμία εντός της οποίας πρέπει να διατυπώνεται η γνώμη αυτή ή εντός της οποίας πρέπει να διαβιβάζεται η έκθεση.

Άρθρο 4

1. Η επιτροπή αποτελείται από σαράντα τέσσερα μέλη:

2. α) Τα μέλη της επιτροπής διορίζονται από την Επιτροπή κατόπιν προτάσεως των ακολούθων οργανώσεων μεταφορέων και εργαζομένων στις οδικές μεταφορές:

Οργανώσεις μεταφορέων:

Συντονιστικές επιτροπές μεταφορών στην Ευρωπαϊκή Κοινότητα.

Οργάνωση εργαζομένων:

Συνδικαλιστική επιτροπή μεταφορών στην Ευρωπαϊκή Κοινότητα.

β) Οι έδρες κατανέμονται ως εξής:

- είκοσι δύο στους εκπροσώπους των οργανώσεων των μεταφορέων,

- είκοσι δύο στους εκπροσώπους των οργανώσεων των εργαζομένων.

Άρθρο 5

1. Ορίζεται ένα αναπληρωματικό μέλος για κάθε μέλος της επιτροπής, με τους ίδιους όρους που προβλέπονται στο άρθρο 4 παράγραφος 2.

2. Με την επιφύλαξη των διατάξεων του άρθρου 9, το αναπληρωματικό μέλος δεν συμμετέχει στις συνεδριάσεις της επιτροπής ή ομάδας εργασίας, με την έννοια του άρθρου 9, ή δεν λαμβάνει μέρος στις εργασίες τους παρά μόνο σε περίπτωση κωλύματος του μέλους που αναπληρώνει.

Άρθρο 6

1. Η διάρκεια της θητείας των μελών της επιτροπής και των αναπληρωτών τους είναι τέσσερα χρόνια. Η θητεία είναι ανανεώσιμη.

2. Τα μέλη και οι αναπληρωτές τους, των οποίων έχει λήξει η θητεία, συνεχίζουν να ασκούν τα καθήκοντά τους, μέχρις, ότου αντικατασταθούν ή ανανεωθεί η θητεία τους.

3. Η θητεία ενός μέλους ή του αναπληρωτού του τερματίζεται πριν από τη λήξη της περιόδου των τεσσάρων χρόνων, αν το μέλος αυτό παραιτηθεί ή πεθάνει ή αν η οργάνωση που υπέβαλε την υποψηφιότητά του ζητήσει την αντικατάστασή του. Ο διάδοχός του ορίζεται για τη διάρκεια της θητείας που απομένει, σύμφωνα με τη διαδικασία που προβλέπεται στο άρθρο 4 παράγραφος 2.

4. Για τα καθήκοντα που ασκούνται δεν καταβάλλεται αμοιβή.

Άρθρο 7

1. Με πλειοψηφία των δύο τρίτων των παρόντων μελών η επιτροπή εκλέγει κάθε δύο χρόνια, μεταξύ των μελών της, πρόεδρο και αντιπρόεδρο. Ο πρόεδρος και ο αντιπρόεδρος επιλέγονται διαδοχικά, και αντιστρόφως, μεταξύ των αντιπροσώπων των δύο ομάδων οργανώσεων που αναφέρονται στο άρθρο 4 παράγραφος 2 στοιχείο α).

2. α) Ο πρόεδρος και ο αντιπρόεδρος, των οποίων έληξε η θητεία, εξακολουθούν να ασκούν τα καθήκοντά τους μέχρις ότου αντικατασταθούν·

β) Στην περίπτωση της πρόωρης λήξης της θητείας του προέδρου και του αντιπροέδρου, λαμβάνεται πρόνοια για την αντικατάστασή τους για τη διάρκεια της θητείας που απομένει, σύμφωνα με τη διαδικασία που προβλέπεται στην παράγραφο 1, με βάση πρόταση της ομάδας από την οποία προέρχονται.

Άρθρο 8

Η επιτροπή μπορεί να δημιουργήσει γραφείο επιφορτισμένο με τον προγραμματισμό και το συντονισμό των εργασιών της. Το γραφείο αυτό αποτελείται από τον πρόεδρο, τον αντιπρόεδρο και τους υπεύθυνους των ομάδων εργασίας που αναφέρονται στο άρθρο 9.

Άρθρο 9

Η επιτροπή μπορεί:

α) να δημιουργεί ad hoc ή μόνιμες ομάδες εργασίας, προκειμένου να διευκολύνει τις εργασίες της. Μπορεί να επιτρέπει σ' ένα μέλος να αντικατασταθεί από άλλο εκπρόσωπο της οργανώσεώς του, που αναφέρεται ονομαστικώς, στα πλαίσια μιας ομάδας εργασίας· ο εκπρόσωπος έχει, στις συνεδριάσεις της ομάδας εργασίας, τα ίδια δικαιώματα με το μέλος που αντικαθιστά ·

β) να προτείνει στην Επιτροπή καλεί εμπειρογνώμονες προκειμένου να συμβάλουν σε συγκεκριμένες εργασίες. Έχει όμως σχετική υποχρέωση εάν τούτο ζητηθεί από μία από τις οργανώσεις που αναφέρονται στο άρθρο 4 παράγραφος 2 στοιχείο α)·

γ) να καλεί να συμμετέχει στις συνεδριάσεις της, ως εμπειρογνώμονα, κάθε πρόσωπο που έχει ιδιαίτερη γνώση του θέματος που είναι εγγεγραμμένο στην ημερήσια διάταξη. Ο εμπειρογνώμονας συμμετέχει στη συνεδρίαση μόνο για το πρόβλημα που εξηγεί την παρουσία του. Άρθρο 10

Η επιτροπή συνεδριάζει μετά από πρόσκληση της γραμματείας της, κατόπιν αιτήσεως της Επιτροπής, του γραφείου της ή του ενός τρίτου των μελών της. Στην τελευταία περίπτωση συνεδριάζει εντός προθεσμίας τριάντα ημερών.

Άρθρο 11

1. Η γνώμη της επιτροπής είναι έγκυρη μόνο όταν στη συνεδρίασή της παρευρίσκονται τα δύο τρίτα των μελών της.

2. Η επιτροπή διαβιβάζει τη γνώμη της ή τις εκθέσεις της στην Επιτροπή. Αν για μια γνώμη ή έκθεση δεν υπάρχει ομοφωνία η επιτροπή διαβιβάζει τις διαφορετικές απόψεις που εκφράστηκαν, στην Επιτροπή.

Άρθρο 12

1. Οι υπηρεσίες της Επιτροπής τηρούν τη γραμματεία της επιτροπής, του γραφείου και των ομάδων εργασίας.

2. Οι εκπρόσωποι των ενδιαφερομένων υπηρεσιών της Επιτροπής συμμετέχουν στις συνεδριάσεις της επιτροπής, του γραφείου και των ομάδων εργασίας.

3. Αντιπρόσωπος της γραμματείας κάθε οργανώσεως που αναφέρεται στο άρθρο 4 παράγραφος 2 στοιχείο α), συμμετέχει ως παρατηρητής στις συνεδριάσεις της επιτροπής.

4. Η Επιτροπή, αφού ακούσει τις απόψεις της επιτροπής, μπορεί να καλεί άλλες οργανώσεις από αυτές που αναφέρονται στο άρθρο 4 παράγραφος 2 στοιχείο α), προκειμένου να συμμετάσχουν στις εργασίες της επιτροπής ως παρατηρητές.

Άρθρο 13

Με την επιφύλαξη των διατάξεων του άρθρου 214 της συνθήκης, υποχρεούνται οι συμμετέχοντες, κάθε φορά που η Επιτροπή τους πληροφορεί ότι η γνώμη που ζητείται αφορά θέμα με εμπιστευτικό χαρακτήρα, να μη διαδίδουν τις πληροφορίες που έχουν λάβει στα πλαίσια των εργασιών της επιτροπής, των ομάδων εργασίας ή του γραφείου.

Άρθρο 14

Η Επιτροπή αφού ακούσει τις απόψεις της επιτροπής, έχει τη δυνατότητα να αναθεωρήσει την παρούσα απόφαση, σε συνάρτηση με την εμπειρία που θα έχει αποκτηθεί.

Άρθρο 15

Η απόφαση 65/362/ΕΟΚ καταργείται.

Άρθρο 16

Η παρούσα απόφαση εφαρμόζεται από τις 18 Νοεμβρίου 1985.

Βρυξέλλες, 18 Νοεμβρίου 1985.

Για την Επιτροπή

Alois PFEIFER

Μέλος της Επιτροπής

(1) ΕΕ αριθ. C 13 της 12. 2. 1974, σ. 1.

(2) ΕΕ αριθ. C 70 της 1. 7. 1972, σ. 11.

(3) ΕΕ αριθ. C 175 της 4. 7. 1984, σ. 1.

(4) ΕΕ αριθ. 130 της 16. 7. 1965, σ. 2184/65.